TITTEL Skal sette SPOR

INGRESS På Torvet er det null grader og lett sludd knappe uker før VM starter. Det bekymrer imidlertid ikke Kjetil Knutsen og Rudi Slungård i bedriftsnettverket SPOR.

TEKST OG FOTO 

- Vi kommer nettopp fra et møte på Lerkendal med kommunen og ordføreren, og Kent Ranum har lovet oss 5 minusgrader og gode snøforhold når VM begynner, smiler de to.

Unik møteplass
Værforhold og temperatur er nok utenfor ordfører Ranums domene, men forberedelsene til VM-start er godt i rute. 
- Vi skal tilbake til Granåsen etterpå. Skianleggene er klare. Nå er alle leverandørene på vei inn, og de er det mange av.  Vi snakker om alt fra dopapir til lavvoer. Det er voldsom aktivitet, sier leder for salg og samarbeid i Ski-VM, Kjetil Knutsen, til Midtpunkt.
- Det er innspurten nå?
- Helt klart, sier Rudi Slungård, kundeansvarlig i SPOR-nettverket.
Kort fortalt er SPOR-nettverket en arena for næringslivet i Trondheim og Trøndelag; en møteplass der store og små aktører kan snakke sammen om muligheter og utfordringer på tvers av  bransjer.
- Ski-VM er selvsagt en skifest for publikum, men det er også en unik mulighet for næringslivet i regionen til å komme sammen og trekke i felles retning, understreker Slungård.
De siste årene har SPOR hatt jevnlige nettverkstreff. Til sammen er 208 bedrifter og virksomheter tilknyttet SPOR. Etter hvert som VM nærmer seg, har nettverket vært samlet to ganger i måneden.
- Hvordan er tilbakemeldingene fra medlemmene?
- De er jevnt over veldig gode. Ski-VM er det desidert største arrangementet Trondheim har hatt ansvaret for. Det gir ringvirkninger for samtlige næringer i byen - ringvirkninger vi kan forsterke gjennom SPOR, mener Knutsen.

Etter VM
SPOR har etablert en egen camp for medlemmene i nettverket oppe i Granåsen.
- Vi håper det blir et samlingspunkt under hele mesterskapet, sier Slungård.
Både han og kollega Knutsen har som mål at SPOR skal videreføres også etter at VM-lysene slukkes i Granåsen i mars.
- Vi har planlagt et møte 1. april med Skiforbundet, Trondheim kommune og ledelsen i Ski-VM, der vi skal oppsummere og se på veien videre, sier Slungård og peker på nettverksprosjektet "Beyond Skiing" som ble opprettet i forbindelse med Ski-VM i Falun i 2015.
- De fortsatte bedriftsnettverket også etter at VM var over, og har meget gode erfaringer. Vi har hentet mye kunnskap fra måten de jobber på, sier Slungård til Midtpunkt.
- SPOR kan med andre ord videreføres til andre store arrangementer i Trondheim i framtiden?
- Ja, det tror vi. Det er etablert en nettverks- og samarbeidsstruktur i SPOR som vi bør ta med oss, og utvikle videre, avslutter Knutsen og Slungård. 

BILDETEKSTER 

Spor0001-0003: Bedriftsnettverket SPOR. - Ski-VM er en skifest for publikum, men det er også en unik mulighet for næringslivet i regionen til å komme sammen og trekke i felles retning, understreker leder for salg og samarbeid i Ski-VM, Kjetil Knutsen, og Rudi Slungård, kundeansvarlig i SPOR-nettverket.

FAKTABOKS

- Nettverk for bedrifter i forbindelse med Ski-VM i Trondheim
- 208 medlemmer
- Det tas sikte på å videreføre SPOR i en eller annen form også etter mesterskapet